Ongeluk eis drie jonges in Alberton | Maroela Media
Die voertuig het in twee geskeur en al vyf insittendes is uitgeslinger. (Foto: Ekurhuleni-nooddienste)
Drie jong mense is op slag dood toe die voertuig waarin hulle gereis het Maandagoggend in Brackendowns in Alberton 'n boom getref het.
William Ntladi, woordvoerder van die Ekurhuleni-nooddienste, het gesê die voertuig het in twee geskeur voor dit in Letabastraat tot stilstand gekom het. Al die insittendes is uit die voertuig geslinger.
Die bestuurder en voorste passasier het oorleef. (Foto: Ekurhuleni-nooddienste)
Die drie insittendes wat agterin die voertuig gesit het, het op die toneel gesterf, terwyl die bestuurder en voorste passasier in 'n kritieke toestand na onderskeidelik die Unie-hospitaal in Alberton en die Thelle Mogoerane-streekshospitaal in Vosloorus geneem is.
"Al vyf was in hul laat tienerjare of vroeë 20's. Hulle was glo van Thokoza na die Ekurhuleni West College in Brackendowns op pad. Die bestuurder het na bewering beheer oor die voertuig verloor voor dit 'n groot boom in Letabastraat getref het," het Ntladi gesê.